Schéma podpory výskumu a vývoja 
Agentúrou na podporu výskumu a vývoja 
(schéma štátnej pomoci N 702/2007)

Bratislava  2007

A.	Preambula

Agentúra na podporu výskumu a vývoja (ďalej len „agentúra“) v zmysle § 12 ods. 2 zákona č. 172/2005 Z. z. o organizácii štátnej podpory výskumu a vývoja poskytuje prostriedky na účelovú finančnú podporu výskumu a vývoja v súlade so štátnou vednou a technickou politikou Slovenskej republiky. Podpora smeruje do oblasti výskumu a vývoja, ktorý je  uskutočňovaný štátnym sektorom, sektorom vysokých škôl, podnikateľským a neziskovým sektorom. 
Agentúra poskytuje finančné prostriedky na riešenie projektov výskumu a vývoja v jednotlivých skupinách odborov vedy a techniky, projektov v rámci programov agentúry a projektov v rámci medzinárodných dohôd, programov a iniciatív na základe výziev verejne vyhlasovaných agentúrou. Projekty predkladajú tuzemské právnické alebo tuzemské fyzické osoby podľa vlastných výskumných zámerov. 
Poslaním Schémy podpory výskumu a vývoja (ďalej len „schéma“) agentúrou je:

1) zvýšiť konkurencieschopnosť priemyslu podporou najkvalitnejších projektov výskumu a vývoja,
2) motivovať k zvyšovaniu celkových výdavkov na vedu a výskum poskytovaním účelovej finančnej podpory 

B. 	Právny základ

Právnym základom pre poskytovanie pomoci sú nasledujúce právne normy:

1.	Zákon č. 231/1999 Z. z. o štátnej pomoci v znení neskorších predpisov,
2.	Zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov
3.	Rámec Spoločenstva pre štátnu pomoc na výskum, vývoj a inovácie (2006/C 323/01)

C.	Účel pomoci

Účelom pomoci je poskytovať finančné prostriedky na podporu výskumu a vývoja v záujme napĺňania vybraných zámerov a cieľov v súlade s dlhodobým zámerom štátnej vednej a technickej politiky  subjektom vymedzeným v článku E. tejto schémy.

D. 	Poskytovateľ pomoci a vykonávateľ schémy

Poskytovateľom pomoci a vyhlasovateľom schémy je Agentúra na podporu výskumu a vývoja (ďalej len „agentúra“), ktorá je zároveň i vykonávateľom a gestorom schémy. 

Agentúra na podporu výskumu a vývoja
Mýtna 23
P. O. BOX 346
814 99 Bratislava
Slovenská republika

IČO: 30 797 764 
Telefón: (02) 57 20 45 01
Fax: (02) 57 20 45 99

E-mail: agentura@apvv.sk
webová stránka: www.apvv.sk	 

E.	Príjemcovia pomoci

Príjemcami pomoci sú podniky definované podľa tohto článku v odseku 1 písm. a) a b) podnikajúce na území Slovenskej republiky bez ohľadu na ich dobu podnikania.

Príjemcami pomoci nemôžu byť podniky v ťažkostiach podľa usmernení Spoločenstva o štátnej pomoci na záchranu a reštrukturalizáciu firiem v ťažkostiach.
 
Príjemcami pomoci v rámci schémy môžu byť podniky, ktoré majú v predmete činnosti výskum a/alebo vývoj alebo aj podniky, ktoré výskum a vývoj nemajú zapísaný v predmete činnosti. Tieto však musia výskum a/alebo vývoj zabezpečiť v rámci riešenia projektu výskumu a vývoja spoluprácou s výskumnou organizáciou, ktorá výskum, resp. vývoj vykonáva v rámci svojej činnosti.

Výzvy vyhlásené podľa tejto schémy môžu vymedziť špecifické požiadavky na oprávnených príjemcov pomoci.

1.	Príjemcovia pomoci:

a)	Mikro, malé a stredné podniky (ďalej len „MSP“) - fyzické osoby alebo právnické osoby v zmysle § 2 ods. 2 Obchodného zákonníka pôsobiace v jednotlivých sektoroch hospodárstva Slovenskej republiky, ktoré plánujú realizovať jednotlivé druhy projektov.

Určujúcou definíciou MSP je definícia použitá v Odporúčaní Európskej komisie o definícii mikro, malých a stredných podnikov č. 2003/361/EC (ÚV L 124 z 20. mája 2003, str. 36), ktorá je uvedená v prílohe Nariadenia Komisie (ES) č. 364/2004 z 25. februára 2004, ktorým sa mení a dopĺňa Nariadenie Komisie (ES) č. 70/2001 vzhľadom na rozšírenie jeho pôsobnosti na pomoc na výskum a vývoj alebo akékoľvek nariadenie, ktoré toto nariadenie nahrádza.

b)	Veľké podniky - podniky, na ktoré sa nevzťahuje definícia použitá v Odporúčaní Európskej komisie o definícii mikro, malých a stredných podnikov č. 2003/361/EC a sú fyzickými alebo právnickými osobami v zmysle § 2 ods. 2 Obchodného zákonníka pôsobiace v jednotlivých sektoroch hospodárstva Slovenskej republiky, ktoré plánujú realizovať jednotlivé druhy projektov.

2.	Regióny

V rámci tejto schémy  sa bude pomoc  poskytovať na celom území Slovenskej republiky.

3.	Odvetvia oprávnené na poskytnutie pomoci

Pomoc podľa tejto schémy je možné poskytnúť podnikateľom vo všetkých odvetviach hospodárstva Slovenskej republiky vrátane poľnohospodárstva a rybného hospodárstva s výnimkou dopravy.
F.	Oprávnené projekty

Podporená časť projektu musí v plnej miere patriť do jednej alebo viacerých z týchto kategórií výskumu: základný výskum, priemyselný výskum a experimentálny vývoj, pričom zodpovedajú nasledovnému obsahu definície:

1.	základný výskum - predstavuje experimentálnu alebo teoretickú prácu vykonávanú najmä na získanie nových poznatkov o podstatných základoch javov a pozorovateľných skutočností bez plánovaného priameho uplatnenia alebo použitia v praxi.

2.	priemyselný výskum - predstavuje plánované výskumné alebo hodnotiace skúmanie zamerané na získanie nových poznatkov a zručností pre vývoj nových výrobkov, postupov alebo služieb alebo na dosiahnutie významného zlepšenia existujúcich výrobkov, postupov alebo služieb. Zahŕňa vytvorenie súčastí zložitých systémov, ktoré sú potrebné na priemyselný výskum, najmä na schválenie generickej technológie, s výnimkou prototypov, na ktoré sa vzťahuje experimentálny vývoj.

3.	experimentálny vývoj - predstavuje získavanie, kombinovanie, formovanie a používanie existujúcich vedeckých, technologických, obchodných a iných náležitých poznatkov a zručností na účely výrobných plánov a zostáv alebo návrhov nových, zmenených alebo zlepšených výrobkov, postupov alebo služieb. To môže zahŕňať napr. aj ostatné činnosti zamerané na koncepčné návrhy, plánovanie a dokumentáciu nových výrobkov, postupov a služieb. Činnosti môžu zahŕňať návrhy, nákresy, plány a ostatnú dokumentáciu za predpokladu, že nie sú určené na komerčné použitie.

Zahrnutý je aj vývoj prototypov a pilotných projektov, ktoré sa môžu použiť na komerčné účely, ak je prototyp bezpodmienečne konečným komerčným výrobkom a jeho výroba je príliš drahá na to, aby sa použil iba na účely predvádzania alebo schválenia. V prípade následného komerčného použitia demonštračných alebo pilotných projektov sa musia všetky príjmy z takéhoto použitia odpočítať od oprávnených nákladov.

Skúšobná výroba a testovanie výrobkov, postupov a služieb sú tiež oprávnené za predpokladu, že sa nemôžu použiť alebo upraviť na použitie v priemyselných aplikáciách alebo na komerčné účely.

Experimentálny vývoj nezahŕňa bežné alebo pravidelné úpravy výrobkov, výrobných liniek, výrobných postupov, existujúcich služieb a ostatných prebiehajúcich operácií, ani ak by takéto úpravy predstavovali zlepšenia.

4.	technické štúdie realizovateľnosti – štúdie, ktoré slúžia ako príprava priemyselného výskumu alebo experimentálného vývoja.

Projekt musí mať jednoznačne určené, či patrí do kategórie základného výskumu, priemyselného výskumu alebo experimentálneho vývoja.
G.	Oprávnené náklady

Pomoc je určená na úhradu nákladov súvisiacich s riešením projektu a na úhradu nákladov na zapožičanie a využívanie prístrojov, strojov a zariadení potrebných na vykonanie projektu v súlade s rozpočtom projektu.

Oprávnenými nákladmi sú náklady priamo spojené s realizáciou jednotlivých oprávnených projektov, a sú preukázateľné príjemcom pomoci. Všetky oprávnené náklady sa musia prideliť osobitnej kategórii výskumu / vývoja podľa čl. F tejto schémy.

Oprávnené sú tieto náklady:

a)	personálne náklady (výskumníci, technici a iní podporní pracovníci v rozsahu, v ktorom sa podieľajú na výskumnom projekte);

b)	náklady na nástroje a zariadenia v rozsahu a v období ich použitia v rámci výskumného projektu. Ak sa takéto nástroje a zariadenia nepoužívajú na výskumný projekt počas celej svojej životnosti, za oprávnené sa považujú jedine náklady na odpisy zodpovedajúce dĺžke výskumného projektu vypočítané na základe osvedčených účtovných postupov;

c)	náklady na budovy a pozemky v rozsahu a v trvaní ich použitia v rámci výskumného projektu. V prípade budov sa za oprávnené považujú jedine náklady na odpisy zodpovedajúce dĺžke výskumného projektu vypočítané na základe osvedčených účtovných postupov. V prípade pozemkov sú oprávnenými nákladmi náklady na komerčný prevod alebo skutočne vynaložené kapitálové náklady;

d)	náklady na zmluvný výskum, technické poznatky a patenty kúpené alebo licencované z vonkajších zdrojov za trhové ceny, ak sa transakcia vykonala nezávisle a neobsahuje žiadny prvok nepovoleného dohovoru, ako aj náklady na poradenstvo a rovnocenné služby použité výlučne na výskumnú činnosť;

e)	ďalšie priamo vynaložené režijné náklady vyplývajúce z výskumného projektu;

f)	iné priamo vynaložené prevádzkové náklady, vrátane nákladov za materiály, dodávky a podobné výrobky vyplývajúce z výskumnej činnosti.

Oprávnenými nákladmi z hľadiska času, výšky a opodstatnenosti sú:

1.	výdavky vynaložené v čase trvania projektu tak, ako bol posúdený a schválený poskytovateľom,
2.	výdavky, ktoré sú preukázateľné originálmi dokladov u príjemcu pomoci (účtovné doklady, výpisy z účtov a pod.) a sprievodnou dokumentáciou (cenové ponuky a pod.).

Ak je výskum a vývoj vykonávaný podnikateľom, ktorý vykonáva aj iné podnikateľské činnosti, za oprávnené náklady je možné považovať len alikvotnú časť vyššie uvedených nákladov (napr. ak bude výskumná činnosť vykonávaná v rámci polovice pracovnej smeny a druhá polovica pracovnej smeny bude zameraná na výrobný proces, do oprávnených nákladov je možné zahrnúť len polovicu nákladov).

Žiadateľ – príjemca pomoci - je povinný pri obstarávaní tovarov, služieb a verejných prác postupovať podľa zákona č. 25/2006 Z. z. o verejnom obstarávaní v znení neskorších predpisov. 

Za oprávnené náklady nie je možné považovať nasledovné náklady:

a)	náklady  vynaložené  pred  nadobudnutím  účinnosti zmluvy o poskytnutí nenávratného finančného príspevku,
b)	zaplatená daň z pridanej hodnoty v prípade, ak je príjemca pomoci platiteľ DPH v zmysle zákona č. 222/2004 Z. z. o dani z pridanej hodnoty,
c)	náklady na obstaranie a odpisovanie dopravných prostriedkov,
d)	náklady na propagáciu a marketing,
e)	ďalšie náklady definované v príslušnej výzve na podávanie projektov.

H.	Forma pomoci

Pomoc podľa tejto schémy sa realizuje poskytovaním finančných prostriedkov zo štátneho rozpočtu formou nenávratného finančného príspevku na základe písomne uzatvorenej  Zmluvy o poskytnutí prostriedkov (ďalej len ,,zmluva“).

I.	Výška pomoci a intenzita pomoci

1.	Výšku pomoci predstavuje súčet jednotlivých hodnôt vyplateného nenávratného finančného príspevku.

2.	Intenzita pomoci je hrubá suma pomoci vyjadrená ako percento oprávnených výdavkov projektu. Všetky použité číselné údaje sa uvádzajú pred odpočítaním dane alebo iných poplatkov.

3.	Intenzita pomoci sa vypočíta na základe nákladov výskumného projektu v rozsahu, v ktorom ich možno považovať za oprávnené, ako percento poskytnutej pomoci z oprávnených nákladov. Intenzita pomoci je vyjadrená ekvivalentom hrubej hotovostnej finančnej pomoci, t. j. vo vzorci sa uvedie výška štátnej pomoci pred zaplatením dane z príjmov právnických osôb. Keďže pomoc bude poskytovaná počas viacerých rokov, intenzita pomoci sa vypočíta podľa vzorca (diskontovaná výška pomoci / diskontované oprávnené výdavky) x 100 a vyjadruje sa v percentách. Intenzita pomoci sa musí stanoviť pre každého príjemcu pomoci, vrátane projektov spolupráce.

4.	Maximálna  výška pomoci pre MSP je 7,5 milióna EUR pre všetky kategórie výskumu definovaných v čl. F ods. 1 až 4

5.	V prípade veľkých podnikov je maximálna výška pomoci definovaná nasledovne: 

a)	ak projekt pozostáva zo základného výskumu – 20 miliónov EUR na projekt/štúdiu realizovateľnosti na podnik;
b)	ak projekt pozostáva z priemyselného výskumu – 10 miliónov EUR na projekt/štúdiu realizovateľnosti na podnik;
c)	ak projekt pozostáva z experimentálneho vývoja – 7,5 milióna EUR na projekt/štúdiu realizovateľnosti na podnik.

6.	Zostatok nákladov musí žiadateľ o poskytnutie pomoci kryť z vlastných zdrojov alebo z iných zdrojov ako je štátny rozpočet 

7.	Maximálna intenzita pre oprávnené projekty podľa čl. F ods. 1 až 3 nesmie prekročiť nasledovné stropy:

	Malý podnik
(podľa definície MSP)	Stredný podnik 
(podľa definície MSP)	Veľký podnik	
Základný výskum
	100 %	100 %	100 %	
Priemyselný výskum
	70 %	60 %	50 %	
Experimentálny vývoj
	45 %	35 %	25 %	

8.	Projekty môžu zahŕňať:

a)	efektívnu spoluprácu medzi aspoň dvomi navzájom nezávislými podnikmi,
b)	účinnú spoluprácu medzi podnikom a výskumnou organizáciou, najmä v kontexte koordinácie vnútroštátnej politiky výskumu a vývoja.

Na účely písm. a) a b) sa subdodávateľské zmluvy nepovažujú za efektívnu spoluprácu. Podmienky spolupráce budú bližšie špecifikované v jednotlivých výzvach na predkladanie projektov.

Na tieto formy spolupráce sa uplatňujú základné intenzity pomoci podľa ods. 7. V prípade spolupráce medzi podnikom a výskumnou organizáciou sa stanovené intenzity pomoci neuplatňujú na výskumnú organizáciu. 

c)	v prípade priemyselného výskumu, ak sa výsledky projektu vo veľkej miere rozšíria prostredníctvom technických a vedeckých konferencií alebo sa uverejnia v odborných vedeckých alebo technických časopisoch alebo vo voľne prístupných schránkach (databázy, v ktorých môže mať ktokoľvek prístup k základným výskumným údajom) alebo prostredníctvom bezplatného alebo otvoreného softvéru, uplatňuje sa základná intenzita pomoci podľa ods. 7.

9.	Pomoc pre oprávnené projekty podľa čl. F ods. 4 sa môže poskytnúť príjemcovi pomoci: 

a)	pre MSP do výšky 75 % oprávnených nákladov na prípravné štúdie pre činnosti aplikovaného výskumu a do výšky 50 % oprávnených nákladov na prípravné štúdie  pre činnosti zamerané na experimentálny vývoj,
b)	pre veľké podniky do výšky 65 % na prípravné štúdie pre činnosti aplikovaného výskumu a do výšky 40 % na prípravné štúdie pre činnosti zamerané na experimentálny vývoj.

Projekt výskumu a vývoja (priemyselný výskum alebo experimentálny vývoj) sa môže kombinovať so štúdiou realizovateľnosti, t. j. sú posudzované ako dva samostatné projekty pri dodržaní intenzít pomoci podľa čl. I. Štúdia technickej realizovateľnosti sa môže implementovať za predpokladu, že bude schválený a realizovaný projekt výskumu a vývoja, na ktorý bola vypracovaná štúdia technickej realizovateľnosti ako samostatný projekt.

Štúdia technickej realizovateľnosti môže byť aj súčasť projektu výskumu a vývoja (priemyselný výskum alebo experimentálny vývoj) pri dodržaní intenzít pomoci podľa čl. I pre projekt priemyselného výskumu alebo experimentálneho vývoja.

J.   Motivačný účinok a nevyhnutnosť pomoci	

Pomoc poskytnutá podľa tejto schémy musí mať motivačný účinok, t. j. viesť k zmene správania sa príjemcu pomoci tak, že zvýši svoju úroveň činnosti vo výskume a vývoji. 

Pomoc podľa tejto schémy môže byť príjemcovi pomoci poskytnutá iba za splnenia nasledovných podmienok: 
-	príjemca pomoci podal žiadosť o poskytnutie nenávratného finančného príspevku vrátane povinných príloh (ďalej len „žiadosť“) spolu s projektom a jeho povinnými prílohami pred začatím realizácie projektu,
-	príjemca pomoci - veľký podnik preukázal prítomnosť motivačného účinku pomoci. Poskytovateľ pomoci poskytne pomoc iba po overení prítomnosti motivačného účinku pomoci. 

Motivačný účinok sa určí analýzou protichodných situácií porovnaním úrovne plánovanej činnosti bez pomoci a s pomocou. Overenie prítomnosti motivačného účinku sa vykoná vychádzajúc z nasledujúcich kritérií:

a)	Nárast veľkosti projektu: zvýšenie celkových nákladov na projekt (bez zníženia výdavkov príjemcu pomoci v porovnaní so situáciou bez pomoci), zvýšenie počtu ľudí pridelených na činnosti v oblasti výskumu a vývoja,
b)	Nárast rozsahu: zvýšenie počtu očakávaných výstupov projektu, náročnejší projekt demonštrovaný vyššou pravdepodobnosťou vedeckého alebo technologického pokroku alebo vyšším rizikom zlyhania (spojeného najmä s vyšším rizikom výskumného projektu, dlhodobou povahou projektu a neistotou jeho výsledkov),
c)	Zvýšenie rýchlosti: kratší čas ukončenia projektu v porovnaní s rovnakým projektom, ktorý sa realizuje bez pomoci,
d)	Zvýšenie celkovej sumy vynaloženej na výskum a vývoj: zvýšenie celkovej sumy vynaloženej príjemcom pomoci na výskum a vývoj, zmeny záväzného rozpočtu na projekt (bez zodpovedajúceho zníženia rozpočtu iných projektov), zvýšenie celkovej sumy vynaloženej príjemcom pomoci na výskum a vývoj ako podielu z celkového obratu.    

Je potrebné preukázať podstatný vplyv aspoň na jeden z týchto prvkov, pri zohľadnení normálneho správania sa podniku v príslušnom odvetví.

K.	Podmienky poskytnutia pomoci 

1.	Podanie  projektu výskumu a vývoja  na základe verejne vyhlásenej výzvy agentúry.

2.	Podanie žiadosti o poskytnutie nenávratného finančného príspevku vrátane povinných príloh pred začatím realizácie projektu, ak je schválená jeho podpora.

3.	Preukázanie nevyhnutnosti poskytnutia pomoci, t. j. že bez poskytnutia pomoci nie je možné projekt zrealizovať (nedostatok vlastných zdrojov, nedostupnosť komerčných úverov a pod.).

4.	Preukázanie zabezpečenia vlastnými stabilnými a dostatočnými finančnými zdrojmi minimálne vo výške požadovanej na spolufinancovanie projektu. 

5.	Uvedenie spolufinancujúceho subjektu v prípade, že žiadateľ požiadal o finančné zabezpečenie i z iných zdrojov v rozsahu rozdielu medzi vlastnými zdrojmi, výškou požadovanej pomoci a celkovými nákladmi projektu. 

6.	Preukázanie zabezpečenia potrebnej infraštruktúry na realizáciu projektu.

7.	Predloženie potvrdenia štatutárneho zástupcu organizácie výskumu a vývoja o účasti na projekte ako dôkaz o zabezpečení výskumu a vývoja v prípade, že sa žiadateľ nezaoberá výskumnou a vývojovou činnosťou (nemá ju zapísanú v predmete svojej činnosti).

8.	Písomný dokument vydaný príslušným orgánom, nie starší ako 3 mesiace, preukazujúci, že žiadateľ nie je v čase podania žiadosti v konkurze, likvidácii, v súdom určenej správe alebo v akomkoľvek inom podobnom konaní a nie je daňovým dlžníkom.

9.	Splnenie povinnosti týkajúcej sa úhrady daní v súlade s právnymi predpismi ku dňu podania žiadosti.

10.	Písomný dokument vydaný príslušným orgánom, nie starší ako 3 mesiace, preukazujúci splnenie povinností týkajúcich sa úhrady poistného na zdravotné a nemocenské poistenie, dôchodkové zabezpečenie a príspevku na poistenie v nezamestnanosti platených zamestnávateľom podľa osobitných predpisov. 

11.	Splnenie podmienok stanovených v schéme.

12.	Žiadateľ môže súčasne požiadať o príspevok na viacero projektov rôzneho zamerania. O príspevok na ďalší projekt, ktorý nadväzuje na výsledky už podporeného projektu môže žiadateľ v rámci tejto schémy požiadať až po úspešnom ukončení realizácie predchádzajúceho projektu a jeho finančnom vyrovnaní. Na projekty rovnakého zamerania je možné v rámci tejto schémy poskytnúť príspevok len raz. 

13.	Žiadateľ môže v rámci tejto schémy predložiť viac projektov (v súlade s vyššie uvedeným odstavcom), avšak maximálna výška pomoci a maximálna intenzita pomoci stanovená v čl. I. musí byť dodržaná.

L.	Kumulácia pomoci

Kumulácia štátnej pomoci je vždy viazaná na konkrétny oprávnený projekt.

Maximálna intenzita pomoci podľa čl. I. musí byť dodržaná aj vtedy, ak príjemca pomoci získa na financovanie oprávneného projektu pomoc aj od iných poskytovateľov štátnej pomoci, prípadne z rôznych finančných zdrojov (národné zdroje, zdroje Európskej únie, iné zdroje...) alebo v rámci iných schém štátnej pomoci. 

Pomoc poskytnutá podľa tejto schémy bude financovaná iba zo zdrojov štátneho rozpočtu.

Ak sú oprávnené výdavky na pomoc na výskum a vývoj oprávnené v plnej miere alebo čiastočne aj na pomoc na iné účely, pre spoločnú časť sa stanoví najvýhodnejší strop na základe uplatňovaných pravidiel. Toto obmedzenie sa neuplatňuje na pomoc poskytovanú v súlade s Usmerneniami Spoločenstva o štátnej pomoci a rizikovom kapitáli pre malé a stredné podniky.

Pomoc podľa tejto schémy sa v súvislosti s tými istými oprávnenými výdavkami nemôže kumulovať s pomocou de minimis podľa nariadenia Komisie (ES) č. č. 1998/2006 z 15. decembra 2006 o uplatňovaní článkov 87 a 88 zmluvy na pomoc de minimis, ak by sa touto kumuláciou prekročila maximálna intenzita pomoci podľa článku I. tejto schémy.

M.	Mechanizmus poskytovania pomoci

1.	Žiadateľ predkladá žiadosť o poskytnutie podpory na základe výzvy na predkladanie projektov, zverejnenej na webovej stránke agentúry a v dennej tlači s celoštátnou pôsobnosťou.

2.	Agentúra zabezpečuje registráciu podaných žiadostí a kontroluje ich úplnosť (formálna a technická kontrola). Ak žiadosť nie je úplná, žiadateľ bude z ďalšieho konania vylúčený. O tejto skutočnosti bude žiadateľ písomne informovaný. 

3.	Agentúra zabezpečí ku každej žiadosti spĺňajúcej formálne a technické podmienky najmenej dva posudky vypracované externými posudzovateľmi, ktoré sú podkladom pre hodnotenie žiadostí odborným orgánom – radou agentúry. 

4.	Rada agentúry je odborný orgán agentúry zriadený pre určenú oblasť na posudzovanie a schvaľovanie žiadostí podľa zákona č. 172/2005 Z. z. § 19 ods. 2 a  4 a na kontrolu riešenia projektov, na ktorých riešenie agentúra poskytla finančné prostriedky. Rada agentúry sa zriaďuje pre skupiny odborov vedy a techniky, pre každý program agentúry a pre aktivity v rámci medzinárodných dohôd a programov.  Rada agentúry pre oblasť svojej pôsobnosti schvaľuje poskytnutie finančných prostriedkov na riešenie projektov.

5.	Projekty sú hodnotené podľa kritérií hodnotenia žiadostí platných pre konkrétnu výzvu na podávanie projektov. Rada agentúry vypracuje o výsledku hodnotenia každej zo žiadostí hodnotiacu správu, zostaví poradie žiadostí a navrhne rozhodnutie o poskytnutí finančných prostriedkov. 

6.	Návrh rozhodnutia o poskytnutí finančných prostriedkov spolu s hodnotiacimi správami k všetkým hodnoteným žiadostiam a poradím žiadostí na poskytnutie finančných prostriedkov predloží rada agentúry štatutárnemu orgánu poskytovateľa.

7.	Poskytovateľ oznámi žiadateľovi rozhodnutie o jeho žiadosti. V oznámení ho informuje aj o obsahu hodnotiacej správy a posudkov. Mená a priezviská odborníkov, ktorí posudky vypracovali, sa v oznámení neuvádzajú.

8.	Poskytovateľ vyzve žiadateľa, ktorému bola radou agentúry schválená podpora projektu, na predloženie žiadosti o poskytnutie nenávratného finančného príspevku pred začatím realizácie projektu.

9.	Žiadosť sa predkladá písomne vyplnením formulára žiadosti o poskytnutie nenávratného finančného príspevku, vrátane povinne predkladaných príloh, ktorý je k dispozícii na webovej stránke agentúry a v mieste sídla agentúry. 

10.	Žiadateľ je povinný vyplniť žiadosť o poskytnutie nenávratného finančného príspevku vo všetkých bodoch presne a úplne. Podpísaním žiadosti žiadateľ akceptuje podmienky schémy a súčasne potvrdzuje správnosť a úplnosť údajov.

11.	Akceptovateľná je žiadosť o poskytnutie nenávratného finančného príspevku spracovaná len na predpísaných formulároch, vyplnených na počítači alebo písacím strojom.

12.	Vyplnenú žiadosť o poskytnutie nenávratného finančného príspevku, potvrdenú pečiatkou a podpisom štatutárnych zástupcov, spolu s požadovanými prílohami zašle žiadateľ agentúre.

13.	Ak žiadosť o poskytnutie nenávratného finančného príspevku nie je úplná, žiadateľ bude z ďalšieho konania vylúčený. O tejto skutočnosti bude žiadateľ písomne informovaný. 

14.	O výsledku rozhodnutia informuje agentúra žiadateľa písomne. Zverejnenie zoznamu schválených a podporených projektov (identifikácia príjemcu pomoci, názov projektu, výška schválenej pomoci) zabezpečí agentúra aj prostredníctvom svojej webovej stránky. 

15.	V prípade kladného rozhodnutia uzatvorí agentúra so žiadateľom zmluvu o poskytnutí finančných prostriedkov. 

16.	Spôsob vyplácania nenávratného finančného príspevku príjemcovi pomoci bude dohodnutý v zmluve.

17.	Žiadateľ môže pomoc použiť len na účel, na ktorý bola poskytnutá. Pri neplnení podmienok schémy a zmluvných podmienok, agentúra pozastaví, prípadne zruší poskytovanie pomoci príjemcovi s následným uplatnením sankcií v zmysle zmluvy. 

18.	Žiadosť s prílohami, vrátane projektu s prílohami, ako aj ďalšie vyžiadané informácie sa považujú za dôverné. Zamestnanci agentúry a členovia odborných orgánov agentúry sú povinní zachovávať mlčanlivosť o všetkých skutočnostiach, o ktorých sa dozvedia. Táto povinnosť trvá aj po skončení ich pracovného pomeru, najmenej však po dobu 5 rokov.

N. 	Ročný rozpočet 

Pri určení výšky finančných zdrojov schémy sa bude vychádzať zo sumy finančných prostriedkov rozpočtovanej pre všetky projekty výskumu a vývoja v príslušnom roku v rozpočtovej kapitole Ministerstva školstva SR.

Objem finančných prostriedkov určených na realizáciu schémy v danom roku oznámi poskytovateľ na svojej webovej stránke do 31. marca príslušného kalendárneho roka.

O. 	Transparentnosť a monitorovanie

1.	Transparentnosť schémy zabezpečuje Agentúra ako poskytovateľ pomoci zverejnením podmienok a kritérií výberu a výsledkov výberového konania v zmysle ustanovení zákona č. 211/2000 Z. z. o slobodnom prístupe k informáciám a o zmene a doplnení niektorých zákonov.
2.	Poskytovateľ pomoci vedie centrálnu evidenciu pomoci, ktorá obsahuje úplné informácie o každej pomoci poskytnutej v rámci schémy.
3.	Poskytovateľ pomoci uchováva doklady týkajúce sa každej poskytnutej pomoci počas 10 rokov od dátumu jej poskytnutia a záznamy týkajúce sa schémy počas 10 rokov od dátumu, kedy bola poskytnutá posledná individuálna pomoc v rámci schémy.
4.	Agentúra ako poskytovateľ pomoci predloží podľa § 28 ods. 4 zákona o štátnej pomoci Ministerstvu financií SR správu o poskytnutej štátnej pomoci v rámci schémy za každý kalendárny rok, a to vždy do konca februára nasledujúceho kalendárneho roka. Táto ročná správa v prípade veľkých firiem obsahuje opis stimulačného účinku pre každú individuálnu pomoc v rámci schémy.
5.	Poskytovateľ pomoci kontroluje dodržiavanie všetkých podmienok stanovených v tejto schéme a stropu maximálnej výšky pomoci podľa článku I. schémy. Poskytovateľ informuje príjemcu pomoci, že mu poskytuje štátnu pomoc.

P.	Využitie výsledkov výskumu a vývoja

1.	Vlastníkom výsledkov projektu, hnuteľných vecí a nehnuteľností, ktoré vznikli alebo boli zaobstarané pri riešení projektu, je príjemca. Práva k výsledkom projektu, na ktorého riešenie boli použité finančné prostriedky viacerých subjektov, sa určia v zmluve o poskytnutí prostriedkov. 
2.	Všetky uverejnenia výsledkov budú na záver uverejnenia obsahovať poznámku s nasledujúcim znením: „Táto práca bola podporovaná Agentúrou na podporu výskumu a vývoja prostredníctvom finančnej podpory č. nnnnn“.
3.	Využitie výsledkov výskumu a vývoja upravuje bližšie zmluva.

Q.	Kontrola 

1.	Príjemca pomoci umožní poskytovateľovi vykonanie kontroly použitia pomoci a preukáže oprávnenosť vynaložených výdavkov a dodržania podmienok poskytnutia pomoci.
2.	Poskytovateľ kontroluje dodržiavanie podmienok, za ktorých sa pomoc poskytla, ako aj ostatné skutočnosti, ktoré by mohli mať vplyv na správnosť a účelovosť poskytnutej pomoci. Poskytovateľ kontroluje predovšetkým hospodárnosť a účelnosť použitia poskytnutej pomoci a dodržiavanie podmienok zmluvy a schémy. Za týmto účelom je poskytovateľ oprávnený vykonať kontrolu priamo u príjemcu pomoci. 
3.	Príjemca pomoci vytvorí zamestnancom poskytovateľa vykonávajúcim kontrolu primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie projektu, stavu jeho rozpracovanosti, použitia pomoci,  atď.

R.	Platnosť a účinnosť schémy

Schéma nadobúda platnosť a účinnosť dňom jej uverejnenia na webovej stránke poskytovateľa. Poskytovateľ zabezpečí uverejnenie schémy na svojej webovej stránke do 15 pracovných dní po schválení schémy Európskou komisiou. 
Zmeny v schéme je možné vykonať formou písomných dodatkov ku schéme. 

Zmeny v európskej legislatíve podľa čl. B alebo v akejkoľvek s ňou súvisiacej legislatíve musia byť premietnuté do schémy v priebehu šiestich mesiacov od nadobudnutia ich účinnosti. 

S.	Trvanie schémy

Platnosť schémy skončí 31. decembra 2013.

Termín na predloženie posledných žiadostí v rámci schémy bude uverejnený na webovej stránke poskytovateľa.

T.	Prílohy

Neoddeliteľnou súčasťou schémy sú nasledujúce prílohy:

Príloha č. 1 - 	Štandardizovaný formulár pre žiadateľov o poskytnutie nenávratného finančného príspevku („Žiadosť“)

Príloha č. 2 - 	Definícia mikro, malých a stredných podnikov, ktorá je uvedená v prílohe č. 1 nariadenia Komisie (ES) č. 70/2001 z 12. januára 2001 o aplikácii článkov 87 88 Zmluvy o ES na štátnu pomoc malým a stredným podnikom v znení nariadenia Komisie (ES) č. 364/2004